यूक्रेन में फंसे छात्रों का विमान मुंबई पहुंचा, एयरपोर्ट पर केंद्रीय मंत्री पीयूष गोयल ने किया स्वागत
पीयूष गोयल ने लैंडिंग के बाद विमान के अंदर यात्रियों के साथ हुई बातचीत का एक वीडियो ट्विटर पर साझा किया। मंत्री ने छात्रों से कहा, ''मातृभूमि में आपका स्वागत है।'' इस दौरान छात्रों ने 'जय हिंद' के नारे लगाए।
मुंबई: केंद्रीय मंत्री पीयूष गोयल ने यूक्रेन से निकासी के बाद शनिवार को एयर इंडिया के एक विमान से यहां पहुंचे भारतीय छात्रों का स्वागत किया। एयर इंडिया ने कहा कि एआई1944 उड़ान बुखारेस्ट से 219 यात्रियों को लेकर शाम 7.50 बजे मुंबई पहुंची। गोयल ने लैंडिंग के बाद विमान के अंदर यात्रियों के साथ हुई बातचीत का एक वीडियो ट्विटर पर साझा किया।मंत्री ने छात्रों से कहा, ''मातृभूमि में आपका स्वागत है।'' इस दौरान छात्रों ने 'जय हिंद' के नारे लगाए। गोयल ने छात्रों से कहा कि वे यूक्रेन में फंसे अन्य भारतीय नागरिकों को आश्वस्त करें और उन्हें धैर्य बनाए रखने व चिंता न करने के लिए कहें।उन्होंने कहा, ''प्रधानमंत्री ने भारतीयों को सुरक्षित रखने और उन्हें सुरक्षित मार्ग प्रदान करने के लिए यूक्रेन के राष्ट्रपति से बात की है। रूसियों ने भी भारतीय नागरिकों की सुरक्षित निकासी का वादा किया है। मजबूत बने रहें और अपने दोस्तों को ताकत दें जो अभी भी वहां हैं। दिल्ली में सुबह एक और उड़ान उतरेगी और यह प्रक्रिया जारी रहेगी।''मंत्री ने एयर इंडिया के चालक दल को भी धन्यवाद दिया और कहा कि यही राष्ट्रवाद की सच्ची भावना है। उन्होंने कहा, ''यह भारत की ताकत है।''(इनपुट- एजेंसी)